**Pe cât de mult, pe-atât de rar**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe cât de mult te pot iubi, pe-atât de rar te înţeleg

De ce întârzii dacă ştii că suntem un poem întreg

Atunci când stăm îmbrăţişaţi pe-o filă albă de caiet,

Când fericiţi, când condamnaţi, şi totuşi, cât de incomplet

Ar fi pământul fără noi. Pe cât de mult mă mint că pot

Să-mpart misterele la doi, ţi-aş da cu acte visul tot

Să-l şlefuieşti în nopţi când eu, pe cât de mult aş vrea s-ajung,

Îl rog pe bunul Dumnezeu să fie drumul tot mai lung.

Pe cât de rar eşti doar al meu, pe-atât de mult aş vrea să-ţi cer

Să mai rămâi... Să-ţi spun că eu sunt o fereastră către cer.

- Pe cât de mult te pot dori, pe-atât de rar te întâlnesc

Sub pleoapa unei fantezii, îmi treci prin gânduri nefiresc.

Uniți de-un vis neîntâmplat, de-o cratimă delimitați,

M-am răzvrătit, am întrebat ce timp ne ține-mpiedicați

Între prefață și cuprins. Pe cât de mult am vrut să vin

Am fost captiv într-un blestem, între prea mult și prea puțin.

Să fii a mea definitiv ar fi păcatul inocent,

Atât de mult dorit și-atât de rar atins, inconștient.

Pe cât de rar eşti doar a mea, pe-atât de mult vreau să-ţi ofer

Poemele ce mi-au rămas ca o fereastră către cer

Liliana Trif Ioan Grigoraș